Føler I, at der er risiko for, at Shooter Gangs video opildner til kriminalitet?

- Det er svært for mig at sige, hvordan det påvirker de unge. Jeg kan bare sige, at i og med rapmusikken er populær blandt unge, kan der være en bekymring for, at det kan få unge mennesker til at synes, det giver status – at de er noget ved som rapper at tematisere og forherlige bandemiljøet. Men intet kunne være mere forkert.

Fan: 'Det er råt og fedt'

22-årige Sonny Jakobsen er vokset op i et parcelhuskvarter i Højbjerg. Han har set 'Mask på' et utal af gange på Youtube - og er vild med den.

Det er råt og fedt. Det er noget, man ikke har hørt på samme måde før. Sonny Jakobsen, 21, fan

- Det er råt og fedt. Det er noget, man ikke har hørt på samme måde før. Teksten og videoen er helt vildt rå, og det er det, jeg rigtig godt kan lide ved drill-rappen. I drill er der plads til, at man kan udtrykke sig selv meget aggressivt og direkte. Og det er præcis det, de gør i den her video, siger Sonny Jakobsen.

I hans vennekreds er sangen hurtigt blevet en fast del af playlisten, både når drengene skal i byen, men også når Sonny bare hygger sig eller kører rundt i bilen.

- Man hører det altså ikke kun, hvis man skal lave ballade, som han siger.

22-årige Sonny Jakobsen er opvokset i et parcelhuskvarter i Højbjerg. Han er stor fan af Shooter Gang. (Foto: Sonny Jakobsen)

Han er træt af at høre om politikere og politi, der kritiserer Shooter Gang for at tegne et forvrænget billede af deres liv i Trillegården.

- Du kan ikke tale for det enkelte individ og fortælle ham, hvordan livet er. Man kan jo se på de her drenge, at de har oplevet eller har været en del af noget, der måske ikke altid er lige godt, siger han og fortsætter:

- Shooter Gang giver bare et indblik i, hvordan de har det. Man smører jo altid tykt på selvfølgelig, men jeg tror sgu på dem, når de rapper: 'Tur på en 300 kubik, fuck det den nier sagde klick'. Men derfor opfordrer de jo slet ikke til, at folk skal gå ud og skyde hinanden eller til at sælge stoffer.

Sonny Jakobsen tror ikke, at hverken videoen eller musikken vil påvirke folk til at ende i ballade.